Feilen har ikke medført fare for helse, miljø eller sikkerhet. Reaktoren var stengt for vedlikehold da feilen ble oppdaget ved IFEs egen tilstandskontroll, skriver selskapet i en pressemelding.

– Dette er en ventil som isolerer reaktortanken og er viktig for sikkerheten. Vi kan ikke kjøre reaktoren uten at den fungerer som den skal. Vi er i gang med å undersøke ventilen, men tidligere erfaringer tilsier at dette vil ta flere måneder å rette, sier Atle Valseth, direktør for IFEs nukleære virksomhet.

Det er først og fremst de omfattende sikkerhetsvurderingene for å forberede reparasjonen som vil ta tid. Det må gjennomføres omfattende årsaksanalyse av feilen før reaktoren kan startes opp igjen. I tillegg kan det være flere måneders ventetid på reservedeler og ny ventil.

– Vi fokuserer nå på å få full oversikt over hva feilen består i og hvordan det eventuelt kan rettes, men en langvarig stans vil påvirke viktige prosjekter så kundene er informert, sier Valseth.

Haldenreaktoren vil fortsatt ha full bemanning. Arbeidet med å undersøke årsaken til ventilfeilen krever store ressurser.

I tillegg har IFE viktige oppgaver knyttet til håndtering av det norske atomavfallet.

– Sikkerhet kommer alltid først ved IFE. Det krever at vi har dagens bemanning, sier Valseth.